เลนี โยโร

เลนี ออลีวีเย โยโร (เกิด 13 พฤศจิกายน 2005) เป็นนักฟุตบอลอาชีพชาวฝรั่งเศส เล่นในตำแหน่งเซ็นเตอร์แบ็กให้กับแมนเชสเตอร์ยูไนเต็ด ในพรีเมียร์ลีก
โยโร เข้าร่วมอะคาเดมี่ของสโมสรตั้งแต่ยังเด็ก และกลายเป็นหนึ่งในผู้เล่นทีมชุดใหญ่ที่อายุน้อยที่สุด เมื่อเขาลงประเดิมสนามในลีกเอิงเมื่อเดือนพฤษภาคม 2022 ด้วยอายุเพียง 16 ปี 6 เดือน 1 วัน ในฤดูกาลแรกที่ลงเล่นชุดใหญ่ เขาถูกใช้งานเป็นตัวสำรองเป็นหลัก แต่ในฤดูกาลถัดมา เขาก้าวขึ้นเป็นหนึ่งในผู้เล่นหลักของลีล และได้ประเดิมสนามในฟุตบอลสโมสรยุโรปเป็นครั้งแรกในเดือนสิงหาคม 2023 ในปี 2024 เขาเซ็นสัญญากับแมนเชสเตอร์ยูไนเต็ดด้วยค่าตัว 62 ล้านยูโร (ประมาณ 52.2 ล้านปอนด์) กลายเป็นนักเตะอายุต่ำกว่า 18 ปีที่ค่าตัวแพงที่สุด และเป็นหนึ่งในกองหลังที่ค่าตัวแพงที่สุดในประวัติศาสตร์
โบโรลงเล่นให้ทีมชาติฝรั่งเศสในรุ่นอายุไม่เกิน 17 ปี, 18 ปี, 19 ปี, 21 ปีและ 23 ปี
ชีวิตวัยเด็ก.
เลนี โยโร เกิดเมื่อวันที่ 13 พฤศจิกายน 2005 ในเมืองแซ็งมอรีซ ประเทศฝรั่งเศส ได้ไปใช้ชีวิตวัยเด็กที่อัลฟอร์วิลล์ เขามีเชื้อสายไอวอรี่โคสต์ผ่านทางพ่อของเขา โยโรเริ่มเล่นฟุตบอลตั้งแต่อายุ 5 ขวบกับสโมสรอัลฟอร์วิลล์ เล่นอยู่หนึ่งฤดูกาล ก่อนที่จะย้ายตามครอบครัวไปอยู่แถบเมืองลีล เขาเริ่มฝึกฟุตบอลที่เมืองวิลเนิฟว์-ดาสก์ และเข้าร่วมทีมเยาวชนของลีลในปี 2017
ระดับสโมสร.
ลีล.
2022–23: ประเดิมสนามในฐานะนักฟุตบอลอาชีพ.
<templatestyles src="Template:Quote_box/styles.css" />
"ในช่วงเวลานั้น เลนีอายุเพียง 16 ปี และแนวคิดเบื้องต้นก็คือ การฝึกซ้อมก่อนเปิดฤดูกาลเท่านั้น เพียงสองวันหลังจากนั้น ผมก็พูดว่า 'ไม่ๆ เขาจะอยู่กับเราที่นี่' สำหรับผม ผู้เล่นไม่มีอายุจำกัด ถ้ามีพรสวรรค์ เห็นได้ชัดว่าเขาจะเป็นกำลังสำคัญของทีม ตลอดระยะเวลาที่ทำงานเป็นโค้ชมา ผมไม่เคยเห็นผู้เล่นอายุน้อยคนไหนที่มีความเป็นผู้ใหญ่เท่านี้มาก่อน เขามีคลาสมีความสง่างาม เขาเป็นผู้เล่นที่เล่นได้สวยงาม"
– เปาลู ฟอนเซกา พูดถึงก้าวแรกของโยโร
โยโรประเดิมสนามกับทีมสำรองของลีลในปี 2022 และเซ็นสัญญาอาชีพฉบับแรกกับสโมสรอย่างรวดเร็วในวันที่ 10 มกราคม 2022 เขาลงประเดิมสนามเกมอาชีพกับลีลในลีกเอิง ที่เอาชนะนิส 3-1 เมื่อวันที่ 14 พฤษภาคม 2022 ซึ่งเป็นนัดสุดท้ายของฤดูกาล ในวัย 16 ปี 6 เดือน 1 วัน เป็นผู้เล่นที่อายุน้อยเป็นอันดับสองของลีล รองจากโจแอล เดอปราเตอ-อ็องรี และแซงหน้าเอแดน อาซาร์ ในช่วงต้นเดือนสิงหาคม เขาได้ขยายสัญญาฉบับใหม่กับสโมสรของเขาจนถึงเดือนมิถุนายน 2025
ในฤดูกาลถัดมา โยโรกลายเป็นตัวหลักของทีมชุดใหญ่มีชื่อลงเล่นในลีกเอิง ฤดูกาล 2022–23 เขาเลือกหมายเลข 15 เป็นหมายเลขเสื้อประจำตัวสำหรับการลงเล่นอาชีพครั้งแรก เขาลงเล่นเป็นตัวจริงให้กับทีมครั้งแรกในวันที่ 17 กันยายน ในเกมที่เปิดบ้านเอาชนะตูลูซ 2-1 เปาลู ฟอนเซกา ผู้จัดการทีมในขณะนั้น กล่าวว่า "เลนี สมควรได้รับการลงเล่น จากวิธีที่เขาทำงานหนักกับทีม เขาสมควรได้รับโอกาส เขาทำผลงานได้ดี [...] แม้จะอายุเพียง 16 ปี แต่เขาโชว์ฟอร์มได้อย่างยอดเยี่ยม แสดงให้เห็นถึงความมุ่งมั่น" เขาเป็นกองหลังตัวกลางลำดับที่สี่ ต่อจากกองหลังตัวเก๋าและกัปตันทีมโชเซ ฟอนเต ติอาโก ดยาโล และอเล็กซานโดร เขาลงเล่นในลีกเอิง 13 นัด โดยเป็นตัวจริง 8 นัด และลงเล่นรวมกว่า 750 นาที
แมนเชสเตอร์ยูไนเต็ด.
โยโรเซ็นสัญญากับแมนเชสเตอร์ยูไนเต็ดอย่างเป็นทางการ เมื่อวันที่ 18 กรกฏาคม 2024 โดยเป็นสัญญา 5 ปี จนถึงปี 2029 พร้อมเงื่อนไขขยายสัญญาเพิ่มเติมได้อีก 1 ปี อ้างอิงจากนักข่าวและคอลัมนิสต์หลายคน ค่าตัวแรกเริ่มอยู่ที่ 62 ล้านยูโร (52.2 ล้านปอนด์) ค่าตัวเพิ่มเติมอยู่ที่ 8 ล้านยูโร (6.7 ล้านปอนด์) ขึ้นอยู่กับเงื่อนไข สัญญาของเขาประกอบไปด้วยเงินเดือนประมาณ 5.9 ล้านปอนด์ต่อปี และโบนัสอีก 1.7 ล้านปอนด์ต่อฤดูกาล โยโรได้รับหมายเลขเสื้อ 15 ซึ่งเป็นหมายเลขเดียวกับที่เขาเคยใช้กับสโมสรลีล หมายเลขนี้เคยถูกสวมใส่โดยตำนานของสโมสรอย่างเนมาญา วีดิช ก่อนตัดสินใจเซ็นสัญญากับแมนเชสเตอร์ยูไนเต็ด โยโรยังตกเป็นเป้าหมายของเรอัลมาดริด ปารีแซ็ง-แฌร์แม็ง และลิเวอร์พูล